DECIZIA COMISIEI
din 22 martie 2007
de autorizare a ajutorului finlandez pentru semințe și semințe de cereale, aferent anului 2006
[notificată cu numărul C(2007) 1280]
(Numai textele în limbile finlandeză și suedeză sunt autentice)
(2007/179/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1947/2005 al Consiliului din 23 noiembrie 2005 privind organizarea comună a piețelor în sectorul semințelor și de abrogare a Regulamentelor (CEE) nr. 2358/71 și (CEE) nr. 1674/72 (1), în special articolul 8 alineatul (2) primul paragraf,
având în vedere Regulamentul (CEE) nr. 2358/71 al Consiliului din 26 octombrie 1971 privind organizarea comună a pieței în sectorul semințelor (2), în special articolul 8,
întrucât:
(1)
Într-o scrisoare datată 18 decembrie 2006, Guvernul finlandez a cerut să fie autorizat ca în perioada 1 ianuarie 2006-31 decembrie 2006 să acorde ajutor agricultorilor pentru anumite cantități de soiuri de semințe și semințe de cereale produse numai în Finlanda, datorită condițiilor climatice speciale locale.
(2)
Finlanda solicită să fie autorizată să acorde ajutor la hectar pentru anumite zone cultivate cu specii de semințe de graminee și leguminoase incluse în anexa XI la Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori (3), cu excepția Phleum pratense L. (Timothy), și pentru anumite zone cultivate cu semințe de cereale.
(3)
Ajutorul propus îndeplinește cerințele stabilite la articolul 8 din Regulamentul (CE) nr. 1947/2005. Ajutorul vizează semințele și soiurile de semințe de cereale care urmează să fie cultivate în Finlanda, care sunt adaptate condițiilor climatice din această țară și nu se cultivă în alte state membre. Autorizația Comisiei ar trebui să se limiteze la soiurile incluse în lista soiurilor finlandeze care se cultivă doar în Finlanda.
(4)
Ar trebui să se dispună ca măsurile luate de Finlanda în scopul respectării limitelor prevăzute în prezenta decizie să fie aduse la cunoștința Comisiei,
ADOPTĂ PREZENTA DECIZIE:
Articolul 1
Finlanda este autorizată ca în perioada 1 ianuarie 2006-31 decembrie 2006 să acorde ajutor cultivatorilor stabiliți pe teritoriul său, care produc semințele certificate și semințele de cereale certificate incluse în anexă, în limitele specificate în respectiva anexă.
Autorizația acoperă numai soiurile care sunt incluse în catalogul național finlandez și care sunt cultivate exclusiv în Finlanda.
Articolul 2
Finlanda asigură, printr-un sistem adecvat de control, că ajutorul se acordă numai pentru soiurile incluse în anexă.
Articolul 3
Finlanda trimite Comisiei o listă cu soiurile certificate în cauză și orice modificări ale acesteia și informează Comisia cu privire la zonele și cantitățile de semințe și semințe de cereale pentru care se acordă ajutorul.
Articolul 4
Prezenta decizie se aplică de la 1 ianuarie 2006.
Articolul 5
Prezenta decizie se adresează Republicii Finlanda.
Adoptată la Bruxelles, 22 martie 2007.